T L A Č O V Á S P R Á V A

**THE 1975 – JEDNA Z NAJOCEŇOVANEJŠÍCH SÚČASNÝCH BRITSKÝCH KAPIEL NA POHODE 2019**

**11. – 13. JÚL 2019 – LETISKO TRENČÍN**

Na Pohode 2019 zahrajú aj víťazi Brit Awards pre najlepšiu britskú kapelu či NME Awards pre najlepšiu Live kapelu – The 1975. Nikdy nemali núdzu o fanúšikov, čoho dôkazom je aj fakt, že každý ich album sa dostal na čelo predajnosti britského rebríčka. Spočiatku si však ťažšie hľadali cestu k hudobným kritikom. Rolling Stone dal ich prvému albumu 2 hviezdičky z piatich a NME im udelilo cenu pre najhoršiu kapelu. Druhý album už obe spomínané médiá zaradili na prvé miesto svojich koncoročných rebríčkov. Najnovší ***A Brief Inquiry into Online Relationships*** označilo NME dokonca za OK Computer pre mileniálov a dalo mu hodnotenie 10/10. Absolutórium získal aj od The Daily Telegraph, The Times, Skinny, DIY či The Q a dostal sa aj do kategórie Best New Music magazínu Pitchfork. O svojich kvalitách prídu presvedčiť aj v prvý deň Pohody fanúšikov na Slovensku.

The 1975 založili v Manchesteri kamaráti zo školy spevák a gitarista Matthew "Matty" Healy, gitarista Adam Hann, basák Ross MacDonald a bubeník George Daniel. Od prvého stretnutia po prvý singel im to trvalo takmer dekádu, no potom išlo o raketový štart z neznámej kapely medzi hviezdy britského indie popu. Už ich prvé EP, ktoré vydávali v krátkom slede ***Facedown***, ***Sex***, ***Music for Cars*** a ***IV*** zviditeľnili moderátori BBC ako Huw Stephens a Zane Lowe. Podľa AllMusic kombinujú temne ladené mladícke témy sexu, lásky a strachu s éterickou alt-rockovou hudbou. The Guardian ich prirovnáva k hviezdam 80-tych rokov ako Duran Duran či INXS. Skôr než vydali debutový album predskakovali Muse, the Neighbourhood či Rolling Stones. I tak bolo iste prekvapením, keď sa ich eponymný debut ***The 1975*** stal okamžite číslom jedna v UK Albums Chart. Producentsky sa na ňom podieľal Mike Crossey, ktorý spolupracoval s Arctic Monkeys či Foals. Výborné ohlasy u fanúšikov sa ale nestretli s podobným uznaním medzi kritikmi. NM

E im dokonca v rámci svojich ocenení udelilo cenu pre najhoršiu kapelu.

Mimoriadny komerčný úspech dosiahol aj ich druhý album ***I Like It When You Sleep, for You Are So Beautiful yet So Unaware of It***. Okrem fanúšikov ho tentokrát ocenili aj médiá a odborníci. Album sa stal jednotkou v UK i USA a bol nominovaný na Mercury Prize. Podľa NME bol dokonca najlepším albumom roka a žánrovou jednotkou aj podľa Rolling Stone a The Meneater a do TOP3 ho zaradili aj Billboard, PopMatters, Drowned In Sound či Digital Spy. Stal sa jednotkou v predajnosti v Británii aj v USA. V roku 2016 získali **BBC Music Awards for Live Lounge Performance of the Year** a v roku 2017 pridali prestížnu **Brit Awards pre najlepšiu britskú skupinu,** pričom nominovanými boli aj Radiohead, Biffy Clyro či Bastille. V rovnakom roku sa stali najčastejšie nominovanou kapelou na **NME Awards** a získali cenu pre **Best Live Band,** keď za sebou nechali Bastille, Wolf Alice, Bring Me The Horizon či Slaves.

Napriek úspechu druhého albumu je najnovší počin ***A Brief Inquiry into Online Relationships*** kariérnym i umeleckým skokom v ich tvorbe. Jeho vydaniu predchádzalo dlhé teasovanie pod názvom ***Music for Cars***. Pred samotným nahrávaním podstúpil frontman závislý na heroíne odvykačku na Barbadose. Z albumu o ľudskom a umeleckom dospievaní sa razom stal generačný počin, ktorého názov veľmi dobre koreluje s obsahom. NME ho označilo za OK Computer pre mileniálov. Podľa magazínu Q nie je len zábavný a dojemný, ale i mimoriadne potrebný. DIY dopĺňa, že kapela vztýčila svoju vlajku najfascinujúcejšieho hudobného hlasu aký máme, pričom vytvorila bombastický, bezchybne vyskladaný portrét moderného života. Album pokračoval v tradícii dobytia UK hitparády, pričom v USA to dotiahol na 4. miesto. Album je producentsky výlučne dielom Speváka Mattyho Heallyho a bubeníka Georgea Daniela. Skladby pritom znejú, ako keby ich produkovalo 15 odlišných ľudí – nájdete tu pre nich charakteristickejšie tanečno-elektro-indie-popové veci ako **„Give Yourself a Try“** a **„It's Not Living (If It's Not with You)“** cez neo-jazzovú **„Sincerity Is Scary“** až po intímne piesne **„Be my mistake“** a **„I Always Wanna Die (Sometimes)“.**

Toto dielo je dokonalo zhrnuté-podčiarknuté v závere rozhovoru Dana Stubbsa s Mattym Healym pre NME: „Prvé tri albumy mali byť príbehom jeho dospievania: debut je o ňom, ako zasnenom mladíkovi v Manchesteri, druhý je o zažívaní úspechu a ten najnovší mal byť dospelý. Ale dostali sa ešte o level vyššie. Vytvorili album, ktorý nie je iba zhrnutím Mattyho osoby, ale stavu spoločnosti ako takej. Kto by si to len pomyslel?" Už koncom mája 2019 chystajú jeho pokračovanie v podobe štvrtého albumu ***Notes on a Conditional Form***. Sme veľmi radi, že tento zásadný generačný album a jeho nasledovníka predstavia The 1975 aj na trenčianskom letisku.

**VIDEO:**

* **Sincerity Is Scary** [**https://youtu.be/1K93ioXL63c**](https://youtu.be/1K93ioXL63c)
* **The Sound** [**https://youtu.be/FSnAllHtG70**](https://youtu.be/FSnAllHtG70)
* **Somebody Else** [**https://youtu.be/Bimd2nZirT4**](https://youtu.be/Bimd2nZirT4)